**Мере против КОВИД-19 морају да уваже специфичне потребе жена, кажу експерткиње УН**

ЖЕНЕВА (20. април 2020) ­– Владе морају да обезбеде да жене из различитих група и различитог порекла буду укључене у доношење одлука на локалном, националном и међународном нивоу у реаговању на пандемију КОВИД-19, апеловала је група експерткиња УН у данашњем [саопштењу](https://www.ohchr.org/EN/NewsEvents/Pages/DisplayNews.aspx?NewsID=25808&LangID=E).

„Жене су посебно изложене, јер су многе на првој линији борбе против КОВИД-19 – пружају неопходне медицинске и друге услуге и одржавају функционисање заједница,“ изјавила је експерткиња за људска права Мескерем Гесет Течане, која тренутно председава Радном групом УН за питање дискриминације жена и девојчица.

„Мере за ублажавање ризика од КОВИД-19 по здравље и живот морају да уваже специфичне ризике са којима се жене и девојчице суочавају због фактора као што су, између осталих, њихов пол, род, узраст, инвалидитет, етничко порекло и имиграциони или боравишни статус,“ додала је Мескерем. У супротном, још више ће се погоршати бројни и различити облици дискриминације којима су већ изложене.

„Суочавају се са ограничењима у пружању здравствених услуга неопходних женама и девојчицама и у већем су ризику од насиља у породици, док сигурне куће немају довољне капацитете да приме све жртве којима је потребна заштита. Пријаве о фемициду су алармантно учестале,“ истакла је експерткиња УН.

Поред пружања универзалне здравствене заштите свим женама и девојчицама, укључујући континуиран приступ целокупном спектру услуга заштите сексуалног и репродуктивног здравља, државе морају да обезбеде приступ услугама подршке, хитним мерама и правној помоћи за оне које су у ризику од насиља у породици и сексуалног насиља или су му изложене,“ рекла је Мескерем.

Несразмерно оптерећење жена одговорностима за бригу о другима, због културолошких стереотипа о родним улогама у породици, сада се значајно повећало, што утиче на физичко и ментално здравље.

„Жене су такође у већем ризику да претрпе штету услед социјалних и економских потреса везаних за мере сузбијања пандемије, јер су несразмерно заступљене на несигурним, неформалним, слабо плаћеним пословима, укључујући рад у домаћинству, и немају адекватну социјалну заштиту,” констатовала је експерткиња.

Неке жене које већ трпе дискриминацију у посебном су ризику од још веће маргинализације. Припаднице аутохтоних народа, мигранткиње и старије жене, као и жене са инвалидитетом не добијају инклузивне информације о стратегијама превенције и местима где могу да добију здравствене услуге. Жене из руралних подручја и сиромашне жене које немају чисту воду код куће морају за основне потребе да доносе воду са јавних места пуних људи.

Мескерем је рекла и да су жене подзаступљене у тимовима за реаговање на КОВИД-19, формулисању јавне политике и одлучивању. „У овом критичном тренутку, државе морају да обезбеде да се одлуке о јавној политици доносе уз равноправно и сврсисходно учешће жена из различитих група,“ изјавила је експерткиња УН.

„Криза представља прилику да се реагује на структурне неједнакости и недостатке који женама упорно стоје на путу и да се друштва реформишу и трансформишу. Препоручујемо да се саслуша глас жена и да се уважи њихово лидерство да би се могла применити решења која оне препоруче.“

КРАЈ

***(\*)*** [*Радну групу за питање дискриминације жена и девојчица*](https://www.ohchr.org/EN/Issues/Women/WGWomen/Pages/WGWomenIndex.aspx) *основао је Савет за људска права у септембру 2010. Састоји се од пет независних експерткиња:* ***Мескерем Гесет Течане*** *(садашња председница),* ***Елизабет Бродерик*** *(потпредседница),* ***Алда Фасио****,* ***Ивана Радачић*** *и* ***Мелиса Упрети****.*

***Саопштење су подржали: Дубравка Шимоновић****, специјална известитељка за* *насиље према женама, његове узроке и последице;* ***Лео Елер****, специјални известилац за људска права на безбедну пијаћу* [*воду и хигијену*](https://www.ohchr.org/EN/Issues/WaterAndSanitation/SRWater/Pages/SRWaterIndex.aspx)*;* ***Роса Корнфелд-Мате****, независна експерткиња за* [*људска права старијих особа*](https://www.ohchr.org/EN/Issues/OlderPersons/IE/Pages/IEOlderPersons.aspx)*;* ***Каталина Девандас Агилар****, специјална известитељка за* [*права особа са инвалидитетом*](https://www.ohchr.org/EN/Issues/Disability/SRDisabilities/Pages/SRDisabilitiesIndex.aspx)*;* ***Фернанд де Варенес****, специјални известилац за питања мањина*;***Лејлани Фара****, специјална известитељка за* [*право на адекватно становање*](https://www.ohchr.org/EN/Issues/Housing/Pages/HousingIndex.aspx)*.*

*Радна група је саставни део система познатог под називом „*[*специјалне процедуре*](https://www.ohchr.org/EN/HRBodies/SP/Pages/Welcomepage.aspx) *Савета Уједињених нација за људска права“. Специјалне процедуре представљају највећу базу независних експерата/киња у систему УН за заштиту људских права, а то је заједнички назив за независне механизме Савета за сагледавање и праћење стања. Носиоци/тељке функција у систему специјалних процедура су независни експерти/киње за људска права које је именовао Савет за људска права да би се бавили било стањем у појединим државама, било тематским питањима присутним широм света. Они нису службеници/це УН и независни су од свих влада и организација. Обављају функцију у личном својству и не примају плату за свој рад.*

*Контакт-особа за више информација и* ***захтеве медија****: Алисија Понс,* [*apons@ohchr.org*](mailto:apons@ohchr.org)*.*

*Контакт-особа за упите медија у вези са другим независним експертима/кињама УН: Сабијер Селаја (+ 41 22 917 9445 /* [*xcelaya@ohchr.org*](mailto:xcelaya@ohchr.org)*)*

Пратите вести о независним експертима/кињама УН за људска права на Твитеру:[*@UN\_SPExperts*](https://twitter.com/UN_SPExperts)*.*

*Забринути сте за свет у ком живимо?*

***Онда се данас ЗАУЗМИТЕ за нечија права.***

*#Standup4humanrights*

*и посетите веб-страницу* [*http://www.standup4humanrights.org*](http://www.standup4humanrights.org/)